องค์การเภสัชกรรม เพิ่มกำลังการผลิตยา 5 รายการ ให้พอสำหรับผู้ป่วยโควิด-19 มั่นใจมีใช้ได้ต่อเนื่อง
องค์การเภสัชกรรม เพิ่มกำลังการผลิตยา 5 รายการ ให้พอสำหรับผู้ป่วยโควิด-19 มั่นใจมีใช้ได้ต่อเนื่อง  ภญ.มุกดาวรรณ ประกอบไวทยกิจ รองผู้อำนวยการองค์การเภสัชกรรม (อภ.) กล่าวว่า ตามที่กระทรวงสาธารณสุขมีแนวทางการใช้ยาต้านไวรัส สำหรับใช้รักษาผู้ป่วยโรคโควิด-19 และได้กำหนดให้มียาจำเป็นสำหรับใช้ในการรักษา จำนวน 7 รายการ สำหรับใช้ร่วมกันในการรักษาให้มีเพียงพอสำหรับใช้ในการรักษาผู้ป่วยโรคโควิด-19 อย่างต่อเนื่อง โดยเป็นยาที่ อภ. ได้ดำเนินการผลิตยาขึ้นเอง จำนวน 5  รายการ ประกอบด้วย ยาคลอโรควิน รักษาโรคมาลาเรีย สำรองไว้ 1.8 ล้านเม็ด ยาต้านไวรัสเอดส์สูตรผสม โลพินาเวียร์ และ ริโทรนาเวียร์ สำรองไว้ 30.6 ล้านเม็ด ยาต้านไวรัสเอดส์ดารุนาเวียร์ สำรองไว้ 1.9 ล้านเม็ด ยาต้านไวรัสเอดส์ริโทรนาเวียร์ สำรองไว้ 1.9 ล้านเม็ด ยาอะซิโธรมัยซิน ยาปฏิชีวนะใช้รักษาอาการติดเชื้อจากแบคทีเรีย สำรองไว้ 3.4 ล้านเม็ด ซึ่งยาทั้ง 5 รายการ ที่ อภ. ผลิตเอง เป็นการเพิ่มกำลังการผลิตเพื่อใช้สำหรับรักษาผู้ติดโรคโควิด-19  ซึ่งยามีเพียงพอและไม่กระทบต่อผู้ป่วยที่ใช้ยาเหล่านี้อยู่เดิม และขอเตือนว่ายาเหล่านี้เป็นยาที่ใช้เฉพาะโรค เป็นยาอันตราย ต้องสั่งใช้ตามการสั่งของแพทย์เท่านั้น ประชาชนห้ามซื้อกินเองเด็ดขาด ส่วนยาอีก 2 รายการ อภ. ได้จัดซื้อมา คือ ยาฟาวิพิราเวียร์ ซึ่งเป็นยาสำคัญสำหรับผู้ติดเชื้อวัรสโคโรนา 2019 ซึ่งมีการจัดซื้อจาก 2 แหล่งผลิตหลัก คือญี่ปุ่นเจ้าของสิทธิบัตร และจีนซึ่งได้รับใบอนุญาตจากญี่ปุ่น  โดย อภ. ได้มีการจัดหาไปแล้ว 140,000 เม็ด กรมควบคุมโรคจัดหา 47,000 เม็ด รวมเป็น 187,000 เม็ด และจะมีการส่งมอบส่วนที่จัดซื้อจากญี่ปุ่นเพิ่มอีก 103,860 เม็ด ในปลายเดือนเมษายนนี้  สำหรับยาไฮดรอกซีคลอโรควิน อภ. ได้ดำเนินการจัดซื้อไปแล้วจากผู้ผลิตในประเทศ 1.09 ล้านเม็ด ยืนยันเพียงพอต่อการรับสถานการณ์